Ona Skaistutė Idzelevičienė

**Ona Skaistutė Pajėdaitė-Idzelevičienė** (g. 1941 m. rugsėjo 24 d. Lieplaukėje, Telšių valsčius) – Lietuvos šokėja, trenerė, baletmeisterė.

## Biografija
Tėvas dirbo Lieplaukės geležinkelio stoties viršininku. Su ištremtais tėvais gyveno Vorkutoje. 1958–1961 m. Plungės vaikų darželio auklėtoja. 1960 m. baigė Plungės darbo jaunimo vidurinę mokyklą. 1961–1963 m. vadovavo Melnragės kultūros namų tautinių šokių, 1961–1971 m. Klaipėdos Kristijono Donelaičio vidurinės mokyklos tautinių ir sportinių šokių rateliams. 1963–1966 m. mokėsi Klaipėdos medicinos mokykloje, akušerė. 1966–1971 m. Klaipėdos tuberkuliozės dispanserio otolaringologijos kabineto medicinos sesuo. 1971–1975 m. Šiaulių pedagoginio instituto Klaipėdos fakultetų choreografijos katedros dėstytoja. 1976–1980 m. studijavo LSSR konservatorijos Klaipėdos fakultetuose, įgijo baletmeisterio pedagogo kvalifikaciją. Nuo 1990 m. Klaipėdos universiteto dėstytoja, 1990–1995 m. Menų fakulteto Pramoginio šokio, 1996–2007 m. Sportinių šokių katedros vedėja; 1992–1999 m. docentė, nuo 1999 m. menų profesorė.

1956–1960 m. šoko Plungės tautinių šokių kolektyve „Suvartukas“, 1965–1982 m. Klaipėdos statybos tresto Kultūros rūmų sportinių šokių kolektyve „Žuvėdra“ (nuo 1995 m. Klaipėdos universiteto sportinių šokių klubas „Žuvėdra“), nuo 1965 m. šio kolektyvo vadovė ir vyr. baletmeisterė, nuo 1994 m. ir vyr. trenerė. 1974 m. tarptautinės klasės šokėja. 1975–1981 m. Lietuvos dešimties šokių vicečempionė. 1976 m. Lietuvos Lotynų Amerikos šokių čempionė. 1980 m. ir 1985 m. Lietuvos dainų švenčių, moksleivių dainų švenčių vyr. baletmeisterė. 1995 m. suteikta tarptautinės kategorijos sportinių šokių teisėjos kategorija. Jai su vyru Romaldu vadovaujant, ansamblis „Žuvėdra“ Europos šokių čempionatuose 1999 m., 2001 m., 2003–2004 m. ir pasaulio šokių čempionatuose 1999 m., 2002–2004 m., 2011 m. pelnė aukso medalius. Išleido 10 mokomųjų knygelių.

Vyras Romaldas Idzelevičius – šokėjas, treneris.

## Bibliografija
* Konkursinių pramoginių šokių pagrindai: lėtas valsas, valsas, kvikstepas, lėtas fokstrotas, tango. – Vilnius, 1989. – 173 p.
* Rumba: mokymo priemonė. – Vilnius: Lietuvos sportinių šokių federacija, 1991. – 60 p.
* Samba: mokymo priemonė. – Vilnius: Lietuvos sportinių šokių federacija, 1991. – 60 p.
* Lotynų Amerikos sportinių šokių egzaminų medžiaga I–II kurso studentams. – Klaipėda: KU leidykla, 1998. – 46 p.
* Vaikų disco šokiai / Skaistė Idzelevičienė, Ilona Stankevičienė. – Klaipėda: KU leidykla, 1999. – 80 p.: iliustr.
* Džaivas: mokomoji knyga. – Klaipėda: KU leidykla, 2000. – 62 p.: lent.
* Džaivas: mokomoji knyga. – Klaipėda: KU leidykla, 2010. – 89 p.: iliustr. – ISBN 978-9955-18-518-5

## Įvertinimas
* 1967 m. LSSR meno saviveiklos žymūnė
* 1970 m. jubiliejinis medalis „Už gerą darbą V. Lenino 100-osioms metinėms“
* 1981 m. LSSR kultūros žymūnė
* 1985 m. LSSR liaudies švietimo pirmūnė
* 1985 m. LSSR nusipelniusi kultūros ir švietimo darbuotoja
* 1990 m. LSSR nusipelniusi artistė
* 1994–1996 m. ir 1998 m. KKSD I laipsnio medalis „Už aukštus sporto pasiekimus“
* 1996 m. Lietuvos nusipelniusi sporto trenerė
* 1996 m. medalis „Kęstutis Didysis Lietuvos kunigaikštis“
* 1996 m. laikraščio „Vakarų ekspresas“ organizuotose apklausose išrinkta garbingiausia Klaipėdos miesto piliete
* 1997 m. DLK Gedimino 5 laipsnio ordinas 
* 1999 m. DLK Gedimino 4 laipsnio ordinas 
* 1999 m. KKSD III laipsnio medalis „Už aukštus sporto pasiekimus“
* 2002, 2004, 2006 m. ir 2008–2010 m. KKSD medalis „Už sporto pergales“
* 2003 m. Metų klaipėdietė
* 2003 m. ordino „Už nuopelnus Lietuvai“ Komandoro kryžius 
* 2004 m. laikraščio „Lietuvos rytas“ žurnalo „Stilius“ organizuotuose rinkimuose išrinkta 2003 m. Lietuvos moterimi
* 2004–2005 m. KKSD surengtuose rinkimuose išrinkta geriausia Lietuvos trenere
* 2005 m. Klaipėdos miesto garbės pilietė
* 2006 m. Telšių miesto garbės pilietė
* 2008 m. geriausia neolimpinių sporto šakų trenerė
* 2012 m. LDK Gedimino ordino Komandoro kryžius 
* 2015 m. Klaipėdos kultūros magistrės apdovanojimas

## Šaltiniai

## Nuorodos
* Iš kur atskriejo Žuvėdra // Literatūra ir menas, 2011-02-18, Nr. 3319 
* Sportinių šokių ansamblio „Žuvėdra“ pasirodymai Pasaulio ir Europos čempionatuose (video)